## La Generalitat situa la protecció a la infància com una obligació que el Consell assumix com un compromís permanent

*** La Vicepresidència Primera i Conselleria de Servicis Socials, Igualtat i Vivenda celebra el Dia dels Drets de la Infància, en col·laboració amb l’Ajuntament de València, amb una fira d’entitats i la lectura del manifest infantil
* La directora general de Família, Infància, Adolescència i Repte Demogràfic, Angélica Such, ha assistit a la trobada celebrada en els jardins de Vivers de València**

La directora general de Família, Infància, Adolescència i Repte Demogràfic, Angélica Such, ha afirmat, este dissabte, que “la protecció a la infància és una obligació que el Consell assumix amb fets i amb recursos, perquè els drets de la infància no se celebren només un dia, sinó que es garantixen tot l’any”.

Such ha fet estes declaracions en l’acte celebrat en els jardins de Vivers de València amb motiu del Dia Internacional dels Drets de la Infància i l’Adolescència, una jornada organitzada en col·laboració amb l’Ajuntament de València que reunix nombroses entitats que treballen en defensa dels drets dels xiquets, xiquetes i adolescents i que, mitjançant activitats lúdiques i educatives, busca sensibilitzar la societat i visibilitzar la labor dels qui sostenen la xarxa de protecció. La celebració ha inclòs també la lectura del manifest elaborat pels òrgans de participació infantil i adolescent de la Comunitat Valenciana.

Durant l’acte, la directora ha recordat que el compromís del Consell amb la infància es traduïx en uns pressupostos, per a 2025, que ascendixen als 86,5 milions d’euros, un increment del 17,8 % respecte a l’exercici anterior. “És un augment que reflectix l’esforç de la Generalitat per garantir la protecció i l’acompanyament a les famílies que complixen un paper essencial en la vida de xiquets i xiquetes”.

La directora general ha explicat que, amb esta inversió, s’han ampliat els recursos destinats als punts de trobada familiar i també s’ha impulsat el concert social per a sostindre programes imprescindibles per a la prevenció, l’emancipació, l’acolliment, l’adopció i l’atenció a menors víctimes de violència sexual, entre altres mesures.

Així mateix, Such ha destacat l’aposta del Consell per l’acolliment familiar, amb un increment de recursos que ha passat de 550.000 a 700.000 euros. A més, ha destacat l’ampliació de les deduccions autonòmiques en l’IRPF a totes les modalitats d’acolliment.

“Hui celebrem els drets de la infància i això ens anima a continuar impulsant polítiques de protecció, prevenció i suport familiar”, ha conclòs Such.

En la jornada han participat entitats referents en protecció, acolliment, diversitat familiar, inclusió, atenció social i suport a la infància vulnerable com Save the Children, Family Up, AAAFEXA-CV, Creu Roja, APNADAH, ANAR, EMAFI, Fundación Nueva Infancia, UNICEF Comunitat Valenciana, AVAF, FANUCOVA, Càritas, Kumpania, Monofamilias i FESORD, entre d’altres.

Fecha: 15/11/2025